Elie Wiesel lemond a nagykeresztről
Megdöbbentőnek tartja, hogy a házelnök is részt vett a Nyirő József tiszteletére tartott romániai ünnepségen, emellett úgy véli, hogy a magyar hatóságok bátorítják a világháborús magyar kormányok tisztára mosdatását, írta Elie Wiesel Nobel-békedíjas író a Kövér Lászlónak címzett levelében, amelyben lemond a Magyar Köztársasági Érdemrend nagykeresztjéről.
Egy Kövér László házelnöknek címzett levélben mond le magas magyar állami kitüntetéséről Elie Wiesel magyar származású Nobel-békedíjas író. Wiesel 2004-ben Mádl Ferenc köztársasági elnöktől vette át a Magyar Köztársasági Érdemrend nagykeresztjét.

A nol.hu szerint a levélben az áll, hogy Wiesel mély megdöbenéssel és felháborodással értesült arról, hogy Szőcs Géza kulturális államtitkár és Vona Gábor, a Jobbik elnöke mellett Kövér László is részt vett azon a megemlékezésen, amelyet a nyilaskeresztes parlament tagjának, Nyirő Józsefnek a tiszteletére rendeztek Romániában. Mint írta, felháborítónak tartja, hogy a magyar Országgyűlés elnöke részt vett egy olyan ünnepségre, amely a Horthy- és Szálasi-rezsim fasiszta ideológiája előtt tiszteleg.

Mint írta, ezek a „nyugtalanító hírek" azután érkeztek, hogy Magyarországon közterületeket neveznek el Horthy Miklósról, valamint rehabilitálják Wass Albertet, valamint más személyeket, akik együttműködtek a világháborús fasiszta kormánnyal. A levél szerint arról is értesült, hogy szélsőjobboldali szerzők művei bekerülnek a tandrendbe.

Wiesel azt írja, hogy a 2009. decemberében tartott parlamenti beszédében arra sürgette a magyar képviselőket, tegyenek többet a politikai életben és egyes kiadványokban megjelenő antiszemita és rasszista megnyilvánulások ellen. Szerinte ezek szégyent hoznak a nemzetre.

A magyar származású amerikai zsidó író levelében azt írja, „azóta egyre világosabb, hogy a magyar hatóságok bátorítják Magyarország múltjának tragikus és bűnös fejezeteinek tisztára mosdatását, nevezetesen a világháború alatti magyar kormányok szerepét több százezer zsidó állampolgár deportálásában és meggyilkolásában".

„Nem akarom, hogy bármilyen módon közöm legyen ilyen tevékenységekhez. Ezért ezennel visszaadom a Magyar Köztársasági Érdemrend nagykeresztjét, amelyet 2004. június 24-én adott nekem a köztársasági elnök" – zárul a levél, amelyet a Magyar Narancs honlapján is közzétett.

Az Országgyűlés elnökének kabinetfőnöke hétfőn az MTI-nek megerősítette, hogy az író június 7-i keltezéssel levelet küldött Kövér Lászlónak, amelyben jelezte, hogy lemond az államfőtől 2004-ben kapott kitüntetéséről. A levélre a házelnök szerdán válaszol, mondta Veress László. Elie Wiesel titkársága is megerősítette, hogy az író levelében lemondott a kitüntetésről.
kitüntetés levél elie wiesel kövér lászló Belföld